Minn informazzjoni li rnexxielha tikseb din il-gazzetta jirriżulta li l-ewwel xogħlijiet fuq il-proġetti mħabbra din il-ġimgħa mis-Segretarju Parlamentari għall-Presidenza tal-UE u l-Fondi Ewropej Ian Borg, jiġifieri l-iżvilupp mill-ġdid tal-Crafts Village f'Ta' Qali kif ukoll l-estensjoni tax-Xewkija, se jkunu qed jibdew fi żmien tmien xhur. Fid-dawl ta' dan kollu, din il-gazzetta tkellmet mal-Uffiċjal Kap Eżekuttiv (CEO) tal-Malta Industrial Parks (MIP) Mario Galea, fejn dan sostna ma' din il-gazzetta li, wara li jiġu ppubblikati t-tenders kollha meħtieġa u jibdew ix-xogħlijiet, dawn il-proġetti mistennija li jkunu lesti fi żmien tliet snin minn meta jinbeda x-xogħol fuqhom. Dawn il-proġetti, flimkien mal-proġett tal-Internationalization Knowledge Platform, jammontaw għal investiment totali ta' aktar minn €32 miljun minn fondi Ewropej, mistennija wkoll joħolqu xejn inqas minn 160 impjieg ġdid, filwaqt li 180 intrapriża se jkunu qed jirċievu xi forma ta' appoġġ. Fuq l-iżvilupp mill-ġdid tal-Crafts Village f'Ta' Qali, Galea qal li t-tenants privati se jibnu l-bini tagħhom permezz ta' investiment ta' €4 miljun, filwaqt li permezz tal-fondi Ewropej se tkun irranġata l-infrastruttura, fosthom it-toroq u l-bankini kif ukoll is-servizzi tal-ilma u d-dawl, fost oħrajn. Apparti minn hekk, Galea sostna li l-MIP flimkien mal-Malta Enterprise, se jkunu qed jagħmlu skemi għal tal-apposta biex jinkoraġġixxu aktar is-snajja' u l-craftmanship. Dawn il-persuni u ħaddiema se jkollhom ukoll titlu sod u għalihom dan se jkun investiment importanti minħabba li se jkollhom moħħhom mistrieħ li se jkollhom it-titlu taċ-ċens. Ċentru ta' eċċellenza għall-artiġjanat Malti Il-Crafts Village f'Ta' Qali hija mifruxa fuq medda ta' madwar 63,000 metru kwadru. Iż-żona hija amministrata mill-Malta Industrial Parks Ltd, u magħmula minn numru ta' operaturi ta' krafts tradizzjonali Malti. Il-proposta ta' dan il-proġett għandha l-għan li terġa' tirriġenera l-villaġġ u toħloq ċentru ta' eċċellenza għall-artiġjanat Malti li jopera fil-manifattura tal-prodotti u krafts tradizzjonali Maltin. Dan kollu se jippermetti lill-operaturi jservu bħala vetrina għax-xogħol tradizzjonali tagħhom u jżid in-numru ta' viżitaturi biex tiġi żgurata s-sostenibbiltà tal-Crafts Village. Il-valur ta' dan il-proġett kollu se jkun ta' madwar €12-il miljun u madwar 50 intrapriża se jirċievu l-appoġġ. Huwa prevvist ukoll li jkun hemm żieda ta' numru ta' impjiegi ġodda ma' dawn l-intrapriżi eżistenti filwaqt li jespandu u jkabbru l-attività tagħhom. Għawdex ukoll se jkompli jikber Fuq l-estensjoni tal-Industrial Parks fix-Xewkija Għawdex, is-CEO tal-MIP żied jgħid li f'dan il-post se jkun qed jiżdied il-bini għall-użu industrijali fejn diġà hemm jaħdmu madwar 700 ruħ, tant li se jiġu allokati 15-il unit għall-industrija tradizzjonali, l-aktar dik tal-manifattura, kif ukoll se jingħataw 10 units oħra għal operazzjonijiet li huma aktar orjentati lejn it-teknoloġija tal-informatika (ICT), operazzjonijiet ta' knowledge u midja internazzjonali, back office u hubs reġjonali fost oħrajn, mgħammra b'bini apposta għalihom. "Barra minn hekk, permezz ta' dan l-investiment, Għawdex se jkun qed jibbenefika bil-kbir minn proġetti ġodda hekk kif issa se jkun qed jinħoloq ambjent ideali u meħtieġ biex jattira aktar investiment ġdid lejn Għawdex, u b'hekk l-ekonomija f'din il-gżira tkompli tikber," enfasizza s-CEO tal-MIP. 150 impjieg ieħor ġdid f'Għawdex Fi kliem ieħor, l-għan ta' dan il-proġett hu li jestendi ż-żona li hija wkoll proprjetà tal-Malta Industrial Parks fil-gżira Għawdxija. Il-pjani huma li tiġi estiża fl-ispazju vakanti magħruf bħala Tal-Ħofra fi 15-il business workshop ġdid b'total ta' 5,355 metru kwadru għall-attività industrijali. Huwa wkoll mistenni li l-Malta Industrial Parks twaqqa' l-bini eżistenti ta' dik li kienet il-Malta Dairy Products (MDP) u tibni faċilità li sservi għal operazzjonijiet totalment ġodda għal Għawdex u dawn ivarjaw minn servizzi finanzjarji, ICT, riċerka u taħriġ, fost setturi oħra. Dan hekk kif ix-Xewkija, mingħajr dubju, tinsab fi bżonn kbir ta' rivitalizzazzjoni ħolistika tal-faċilitajiet eżistenti taż-żona. Il-pjani huma li madwar 25 intrapriża tibbenefika permezz tal-investiment, u b'hekk jinħolqu madwar 150 impjieg ġdid ma' dawn l-istess intrapriżi. It-total ta' dan il-proġett jammonta għal madwar €16-il miljun. Għajnuna lill-intrapriżi żgħar u medji Fuq il-proġett tal-Internationalization Knowledge Platform, Trade Malta resqet 'il quddiem sabiex tassisti l-SMEs ħalli jkunu aktar preparati biex jinvestu internazzjonalment b'aktar għarfien. Dan il-hub se jinkludi pjattaforma diġitali fejn intrapriżi żgħar u medji jkunu jistgħu jużaw u jieħdu interess f'serje ta' taħriġ u konsulenzi bl-għan li jkollhom il-capacity building meħtieġ u li jħarsu li jkabbru fis-suq internazzjonali. It-total ta' dan l-intervent huwa ta' €920,414, fejn madwar 130 intrapriża mistennija jirċievu l-appoġġ imsemmi. Wegħdi li qatt ma nżammu Intant, is-Segretarju Parlamentari Borg spjega li l-proġett tal-Crafts Village f'Ta' Qali ilu għexieren ta' snin mistenni u meħtieġ. Spjega wkoll kif din hija differenza importanti bejn din l-amministrazzjoni u oħrajn li fil-passat dejjem wiegħdu dan l-intervent iżda qatt ma waslu. Saħaq kif dan l-investiment jikkonferma kemm il-Gvern huwa kommess li joħloq l-ambjent ideali għan-negozji żgħar u medji sabiex dawn ikomplu jirnexxu.